### NN 131/2025 (22.10.2025.), Pravilnik o općim uvjetima za isporuku toplinske energije

HRVATSKA ENERGETSKA REGULATORNA AGENCIJA

1909

Na temelju članka 32. stavka 3. Zakona o tržištu toplinske energije (»Narodne novine«, broj 80/13, 14/14 i 67/25), Hrvatska energetska regulatorna agencija je na sjednici Upravnog vijeća održanoj 16. listopada 2025. donijela

PRAVILNIK

O OPĆIM UVJETIMA ZA ISPORUKU TOPLINSKE ENERGIJE

I. OPĆE ODREDBE

Članak 1.

Ovim Pravilnikom o općim uvjetima za isporuku toplinske energije (u daljnjem tekstu: Pravilnik o općim uvjetima za isporuku) uređuju se ugovorni odnosi između opskrbljivača toplinskom energijom i kupca toplinske energije, ugovorni odnosi između kupca toplinske energije i krajnjih kupaca, ugovorni odnosi između upravitelja zgrade, kupca toplinske energije i osobe koja je ovlaštena baviti se ugradnjom, očitanjem i održavanjem uređaja za regulaciju odavanja topline i uređaja za lokalnu razdiobu isporučene toplinske energije ili zasebnih mjerila toplinske energije i kupca toplinske energije, obveze i odgovornosti opskrbljivača toplinskom energijom i kupca toplinske energije, obveze i odgovornosti kupca toplinske energije i krajnjih kupaca, uvjeti ograničenja i obustave isporuke toplinske energije, investicije, rekonstrukcije i održavanje proizvodnih postrojenja i unutarnjih instalacija, pristup mjerilima toplinske energije i instalacijama priključka, postupak kod neovlaštenog korištenja toplinske energije, postupak u slučaju tehničkih i drugih smetnji u opskrbi toplinskom energijom, postupak kod preraspodjele toplinske energije za krajnjeg kupca, postupak kod isključenja cijele zgrade/građevine iz toplinskog sustava, mjere zaštite krajnjih kupaca, postupak promjene kupca toplinske energije, način informiranja krajnjih kupaca o potrošnji i troškovima toplinske energije, obveza kupca toplinske energije da obavijesti krajnje kupce o svakoj promijeni cijena/naknade/tarifa koje utvrđuju nadležna tijela i/ili energetski subjekti, a koji ulaze u konačnu cijenu toplinske energije, pravo na raspolaganje podacima o potrošnji, uključujući pravo i uvjete prosljeđivanja podataka drugom kupcu toplinske energije te pravna zaštita, postupanje Hrvatske energetske regulatorne agencije (u daljnjem tekstu: Agencija) u slučaju poremećaja cijena kojima se određuju ukupni troškovi toplinske energije na tržištu.

II. DEFINICIJE IZRAZA

Članak 2.

(1) Izrazi koji se koriste u ovom Pravilniku o općim uvjetima za isporuku imaju značenja utvrđena Zakonom o energiji (»Narodne novine«, broj 120/12, 14/14, 102/15 i 68/18), Zakonom o tržištu toplinske energije (»Narodne novine«, broj 80/13, 14/14 i 67/25), Mrežnim pravilima za distribuciju toplinske energije i Pravilnikom o općim uvjetima za opskrbu toplinskom energijom.

(2) U ovom Pravilniku o općim uvjetima za isporuku koriste se i izrazi koji u smislu ovoga Pravilnika o općim uvjetima za isporuku imaju sljedeće značenje:

1. hitne intervencije – neodložno poduzimanje mjera na unutarnjim instalacijama radi sprječavanja štete za ljude, životinje, biljke, okoliš i imovinu krajnjeg kupca,

2. individualni troškovi toplinske energije – troškovi utvrđeni na mjesečnom računu za krajnjeg kupca koji se sastoje od troškova za isporučenu toplinsku energiju za samostalnu uporabnu cjelinu krajnjeg kupca,

3. instalacije krajnjeg kupca – instalacije grijanja u samostalnoj uporabnoj cjelini od radijatorskog ventila, uključujući radijatorski ventil i radijator u slučaju vertikalnog razvoda, odnosno instalacije grijanja za samostalnu uporabnu cjelinu od zasebnog mjerila toplinske energije, uključujući zasebno mjerilo toplinske energije,

4. isporuka toplinske energije – regulacija i razvod toplinske energije unutarnjim instalacijama u zgradi/građevini, zagrijavanje potrošne tople vode do izlaza iz spremnika potrošne tople vode,

5. krajnji kupac – pravna ili fizička osoba koja kupuje toplinsku energiju za vlastite potrebe od kupca toplinske energije na temelju obračuna toplinske energije,

6. kvaliteta toplinske energije – temperatura potrošne tople vode, temperatura grijanog prostora i/ili ugovorena kvaliteta toplinske energije, propisana ovim Pravilnikom o općim uvjetima za isporuku,

7. obavljanje djelatnosti kupca toplinske energije – ovisno o vrsti toplinskog sustava, obuhvaća sljedeće usluge: stručno upravljanje, rukovanje, održavanje unutarnjih instalacija, izvještavanje i edukaciju krajnjih kupaca, organizaciju i nadzor nad ugradnjom, očitanjem i održavanjem uređaja za regulaciju odavanja topline i uređaja za lokalnu razdiobu isporučene toplinske energije i zasebnih mjerila toplinske energije, isporuku toplinske energije, obračun i naplatu isporučene toplinske energije, obračun i naplatu naknade za poticanje učinkovitosti grijanja, izdavanje računa krajnjem kupcu, izdavanje računa upravitelju zgrade u zgradi/građevini u samostalnom, zatvorenom ili centralnom toplinskom sustavu radi naplate individualnih troškova toplinske energije i naknade za poticanje učinkovitosti grijanja, na temelju ugovora o potrošnji toplinske energije, sklopljenog s ovlaštenim predstavnikom suvlasnika, te obuhvaća izdavanje računa upravitelju zgrade na temelju ugovora sklopljenog s upraviteljem zgrade radi naplate zajedničkih troškova toplinske energije,

8. ukupni troškovi toplinske energije – troškovi koji se sastoje od individualnih troškova toplinske energije i zajedničkih troškova toplinske energije te naknade za poticanje učinkovitosti grijanja,

9. unutarnje instalacije – zajedničke instalacije krajnjih kupaca od obračunskog mjernog mjesta do radijatorskog ventila u samostalnoj uporabnoj cjelini u slučaju vertikalnog razvoda, odnosno do zasebnog mjerila toplinske energije, uključujući instalacije (cijevi, uređaji i oprema instalacije grijanja), radijatorske ventile i radijatore u zajedničkim dijelovima zgrade/građevine,

10. upravitelj zgrade – pravna ili fizička osoba koja upravlja zgradom u ime i za račun suvlasnika sukladno zakonu kojim se uređuje upravljanje zgradama,

11. zajednički troškovi toplinske energije – troškovi utvrđeni na mjesečnom računu za upravitelja zgrade/građevine koji se sastoje od fiksnih troškova te sadržavaju naknadu za obavljanje djelatnosti kupca toplinske energije, naknadu za obavljanje djelatnosti opskrbe toplinskom energijom, troškove priključne snage te zajedničke potrošnje zgrade/građevine, uključujući i potrošnju toplinske energije za zajedničke dijelove zgrade/građevine, pri čemu se podmirenje zajedničkih troškova toplinske energije smatra redovitim održavanjem zajedničkih dijelova i uređaja zgrade i upravljanja zgradom, a troškovi su prikazani na računu upravitelja zgrade kao odvojena stavka od drugih stavaka koje naplaćuje upravitelj zgrade i plaćaju se iz zajedničke pričuve.

III. UGOVORNI ODNOSI IZMEĐU OPSKRBLJIVAČA TOPLINSKOM ENERGIJOM I KUPCA TOPLINSKE ENERGIJE

Članak 3.

(1) Ugovor o opskrbi kupca toplinske energije sklapaju opskrbljivač toplinskom energijom i kupac toplinske energije.

(2) Ugovor iz stavka 1. ovoga članka sklapa se za svako obračunsko mjerno mjesto i sadrži najmanje:

– podatke o ugovornim stranama i datumu sklapanja ugovora,

– predmet ugovora,

– identifikacijsku oznaku obračunskog mjernog mjesta,

– broj termoenergetske suglasnosti,

– priključnu snagu obračunskog mjernog mjesta,

– priključnu snagu po tarifnim modelima,

– identifikacijsku oznaku proizvođača toplinske energije,

– namjenu potrošnje toplinske energije,

– način prikupljanja, prijenosa i provjere mjernih i obračunskih podataka,

– odredbe o izvještavanju i razmjeni podataka,

– način dobivanja informacija o važećim cijenama toplinske energije i naknadi za opskrbu toplinskom energijom,

– odredbe o cijeni toplinske energije,

– naknadu za opskrbu toplinskom energijom,

– način obračuna i rok plaćanja,

– adresu dostave računa,

– način utvrđivanja i obračuna štete u slučaju neizvršenja ili neurednog izvršenja ugovora,

– odredbe o trajanju i uvjetima raskida ugovora,

– ostale međusobne obveze i druge potrebne podatke,

– način rješavanja sporova.

(3) Iznimno od stavka 2. ovoga članka, ako se u toplinskoj podstanici isporučena toplinska energija mjeri odvojeno na obračunskom mjernom mjestu za grijanje i na obračunskom mjernom mjestu za pripremu potrošne tople vode, sklapa se jedan ugovor o opskrbi kupca toplinskom energijom.

(4) Ako je na obračunskom mjernom mjestu u toplinskoj podstanici samo jedan krajnji kupac, koji samostalno upravlja svojim unutarnjim instalacijama, sklapa s opskrbljivačem toplinskom energijom ugovor o opskrbi toplinskom energijom.

(5) Ugovor o opskrbi toplinskom energijom iz stavka 4. ovoga članka sadrži sve sastojke ugovora iz stavka 2. ovoga članka.

IV. UGOVORNI ODNOSI IZMEĐU KUPCA TOPLINSKE ENERGIJE I KRAJNJIH KUPACA

Članak 4.

(1) Ugovor o potrošnji toplinske energije sklapaju kupac toplinske energije i ovlašteni predstavnik suvlasnika.

(2) Ugovor o potrošnji toplinske energije iz stavka 1. ovoga članka sklapa se na način i po postupku određenom odredbama Zakona o tržištu toplinske energije, a smatra se sklopljenim sa svim krajnjim kupcima unutar zgrade/građevine za koje se isporuka toplinske energije obavlja preko zajedničkog mjerila toplinske energije.

(3) U slučaju da ugovor iz stavka 1. ovoga članka nije sklopljen u skladu s odredbama Zakona o tržištu toplinske energije, dosadašnji opskrbljivač toplinskom energijom i ovlašteni predstavnik suvlasnika sklapaju ugovor o potrošnji iz ovoga članka, za centralni i zatvoreni toplinski sustav, odnosno upravitelj zgrade i ovlašteni predstavnik suvlasnika za samostalni toplinski sustav, na zahtjev ovlaštenog predstavnika suvlasnika.

(4) Ugovor o potrošnji sklapa se za svako obračunsko mjerno mjesto i sadrži najmanje:

– podatke o ugovornim stranama i datumu sklapanja ugovora,

– predmet ugovora,

– vrstu i razinu kvalitete usluga,

– identifikacijsku oznaku obračunskog mjernog mjesta,

– odredbe o izvještavanju i razmjeni podataka,

– odredbe o cijeni toplinske energije,

– naknadu za poticanje učinkovitosti grijanja,

– informacije o naknadi za poticanje učinkovitosti grijanja,

– razgraničenje individualnih i zajedničkih troškova toplinske energije,

– način plaćanja individualnih i zajedničkih troškova toplinske energije,

– naknadu za obavljanje djelatnosti kupca toplinske energije,

– način obračuna i rok plaćanja,

– postupak kod neovlaštene potrošnje toplinske energije,

– uvjete za preraspodjelu toplinske energije,

– način utvrđivanja i obračuna štete u slučaju neizvršenja ili neurednog izvršenja ugovora,

– odredbe o trajanju, produljenju i uvjetima raskida ugovora,

– ostale međusobne obveze i druge potrebne podatke,

– način rješavanja sporova.

(5) Iznimno od stavka 4. ovoga članka, ako se u toplinskoj podstanici isporučena toplinska energija mjeri odvojeno na obračunskom mjernom mjestu za grijanje i na obračunskom mjernom mjestu za pripremu potrošne tople vode, sklapa se jedan ugovor o potrošnji toplinske energije.

(6) Sastavni dio ugovora o potrošnji toplinske energije je:

– popis krajnjih kupaca s podacima o njihovim samostalnim uporabnim cjelinama i parametrima za raspodjelu i obračun troškova za isporučenu toplinsku energiju,

– odluka o načinu raspodjele i obračunu troškova za isporučenu toplinsku energiju donesena na način i po postupku određenim Pravilnikom o načinu raspodjele i obračunu troškova za isporučenu toplinsku energiju.

(7) Ugovor iz stavka 2. ovoga članka obvezuje sve krajnje kupce na zajedničkom mjerilu toplinske energije, a primjenjuje se i na svakog novog krajnjeg kupca u opsegu prava i obveza koje je imao njegov prethodnik.

(8) Krajnji kupac s kojega se prenose prava i obveze ili krajnji kupac na kojega se prenose prava i obveze dužan je u roku od osam dana od dana nastale promjene samostalno ili putem ovlaštenog predstavnika suvlasnika prijaviti kupcu toplinske energije svaku promjenu koja ima utjecaj na ugovorni odnos s kupcem toplinske energije.

V. UGOVORNI ODNOSI IZMEĐU KUPCA TOPLINSKE ENERGIJE I UPRAVITELJA ZGRADE

Članak 5.

(1) Kupac toplinske energije dužan je sklopiti ugovor s upraviteljem zgrade radi izdavanja računa i naplate zajedničkih troškova toplinske energije.

(2) Ugovor iz stavka 1. ovoga članka sklapa se za svako obračunsko mjerno mjesto i sadrži najmanje:

– podatke o ugovornim stranama,

– datum sklapanja ugovora,

– predmet ugovora,

– identifikacijsku oznaku obračunskog mjernog mjesta,

– odredbe o izvještavanju i razmjeni podataka,

– odredbe o cijeni toplinske energije,

– naknadu za obavljanje djelatnosti kupca toplinske energije,

– način obračuna i rok plaćanja,

– postupak kod neovlaštene potrošnje toplinske energije,

– uvjete za preraspodjelu toplinske energije,

– način utvrđivanja i obračuna štete u slučaju neizvršenja ili neurednog izvršenja ugovora,

– odredbe o trajanju, produljenju i uvjetima raskida ugovora,

– ostale međusobne obveze i druge potrebne podatke,

– način rješavanja sporova.

(3) Zajednički troškovi toplinske energije u ugovoru iz stavka 1. ovoga članka određeni su u iznosu iz ugovora iz članka 4. ovoga Pravilnika, bez mogućnosti obračunavanja dodatnih naknada.

VI. UGOVORNI ODNOSI IZMEĐU KUPCA TOPLINSKE ENERGIJE I OSOBE KOJA JE OVLAŠTENA BAVITI SE UGRADNJOM, OČITANJEM I ODRŽAVANJEM UREĐAJA ZA REGULACIJU ODAVANJE TOPLINE I UREĐAJA ZA LOKALNU RAZDIOBU ISPORUČENE TOPLINSKE ENERGIJE ILI ZASEBNIH MJERILA TOPLINSKE ENERGIJE

Članak 6.

(1) Kupac toplinske energije dužan je sklopiti ugovor s osobom koja je ovlaštena baviti se ugradnjom, očitanjem i održavanjem uređaja za regulaciju odavanja topline i uređaja za lokalnu razdiobu isporučene toplinske energije ili zasebnih mjerila toplinske energije radi obračuna isporučene toplinske energije, nadzora nad ugradnjom, očitanjem i održavanjem istih uređaja.

(2) Osoba ovlaštena za ugradnju, očitanje i održavanje uređaja za regulaciju odavanja topline i uređaja za lokalnu razdiobu isporučene toplinske energije ili zasebnih mjerila toplinske energije očitava i odgovara za očitanje navedenih uređaja te ih dostavlja kupcu toplinske energije radi obračuna troškova toplinske energije.

(3) Ugovor iz stavka 1. ovoga članka sklapa se za svako obračunsko mjerno mjesto i sadrži najmanje:

– podatke o ugovornim stranama,

– datum sklapanja ugovora,

– predmet ugovora,

– odredbe o izvještavanju i razmjeni podataka,

– način očitanja,

– odredbe o trajanju, produljenju i uvjetima raskida ugovora,

– ostale međusobne obveze i druge potrebne podatke,

– način rješavanja sporova.

VII. OBVEZE I ODGOVORNOSTI OPSKRBLJIVAČA TOPLINSKOM ENERGIJOM, KUPCA TOPLINSKE ENERGIJE I KRAJNJIH KUPACA

Članak 7.

(1) Opskrbljivač toplinskom energijom, zajedno s distributerom toplinske energije, dužan je osigurati kontinuiranu i pouzdanu opskrbu toplinskom energijom.

(2) Opskrbljivač toplinskom energijom odgovoran je za osiguranje dovoljne količine toplinske energije za potrebe kupca toplinske energije, te uredno obavljanje energetske djelatnosti opskrbe toplinskom energijom.

(3) Opskrbljivač toplinskom energijom dužan je na svojoj internetskoj stranici javno objaviti standardne uvjete za sklapanje ugovora o opskrbi kupca toplinske energije i ugovora o opskrbi toplinskom energijom, naknade i cjenik usluga.

(4) Opskrbljivač toplinskom energijom, ovisno o toplinskom sustavu u kojem obavlja energetsku djelatnost opskrbe toplinskom energijom, dužan je voditi svoje poslovanje u skladu s odredbama Zakona o tržištu toplinske energije, Mrežnih pravila za distribuciju toplinske energije, Pravilnika o općim uvjetima za opskrbu toplinskom energijom i ovoga Pravilnika o općim uvjetima za isporuku.

Članak 8.

(1) Kupac toplinske energije ima pravo na promjenu opskrbljivača toplinskom energijom na način i po postupku propisanim Pravilnikom o općim uvjetima za opskrbu toplinskom energijom.

(2) Kupac toplinske energije dužan je obavijestiti distributera toplinske energije i opskrbljivača toplinskom energijom o planiranim značajnijim promjenama na unutarnjim instalacijama zgrade/građevine, a distributer toplinske energije, kada to smatra potrebnim, uputit će kupca toplinske energije na podnošenje zahtjeva za izdavanje prethodne termoenergetske suglasnosti, odnosno termoenergetske suglasnosti.

(3) Za obračunsko mjerno mjesto preko kojega se toplinskom energijom opskrbljuju krajnji kupci razvrstani u dva tarifna modela, kupac toplinske energije dužan je raspodijeliti utrošenu toplinsku energiju po tarifnim modelima i te podatke dostaviti opskrbljivaču toplinskom energijom.

(4) Podatke iz stavka 3. ovoga članka opskrbljivač toplinskom energijom dužan je proslijediti proizvođaču toplinske energije i distributeru toplinske energije.

Članak 9.

(1) Kupac toplinske energije dužan je obavljati djelatnost kupca toplinske energije sukladno odredbama Zakona o tržištu toplinske energije, Mrežnih pravila za distribuciju toplinske energije, Pravilnika o općim uvjetima za opskrbu toplinskom energijom i ovoga Pravilnika o općim uvjetima za isporuku.

(2) Kupac toplinske energije dužan je voditi odvojeno analitičko knjigovodstvo za svaku zgradu/građevinu u kojoj obavlja djelatnost kupca toplinske energije, prema ugovoru o potrošnji toplinske energije, te jednom godišnje do 1. lipnja tekuće godine za prethodnu godinu, dostaviti pisano izvješće o svom poslovanju svim vlasnicima samostalnih uporabnih cjelina unutar te zgrade/građevine.

(3) Kupac toplinske energije može uslugu upravljanja i održavanja unutarnjih instalacija povjeriti i drugoj pravnoj osobi s kojom je sklopio pisani ugovor.

(4) Kupac toplinske energije dužan je na pisani zahtjev ovlaštenog predstavnika suvlasnika isprazniti i napuniti unutarnje instalacije u slučaju planiranih radova na unutarnjim instalacijama izvan ogrjevne sezone.

(5) Kupac toplinske energije dužan je osigurati ili provesti potrebne mjere u slučaju hitnih intervencija na unutarnjim instalacijama u zgradi/građevini.

(6) Kupac toplinske energije dužan je jednom godišnje, do 31. ožujka tekuće godine, dostaviti Agenciji podatke o obavljanju djelatnosti kupca toplinske energije u prethodnoj godini.

Članak 10.

(1) O instalacijama krajnjeg kupca dužan je voditi brigu krajnji kupac.

(2) U slučaju smetnji na unutarnjim instalacijama u zgradi/građevini, krajnji kupac dužan je poduzeti mjere za sprječavanje daljnje štete te o tome u najkraćem mogućem roku obavijestiti kupca toplinske energije.

(3) U slučaju smetnji na unutarnjim instalacijama u samostalnoj uporabnoj cjelini, krajnji kupac dužan je omogućiti kupcu toplinske energije pristup unutarnjim instalacijama za potrebe upravljanja i održavanja.

Članak 11.

(1) Kupac toplinske energije dužan je osigurati isporuku toplinske energije za grijanje u tijeku ogrjevne sezone, a ako obavlja i uslugu zagrijavanja potrošne tople vode, dužan je tijekom cijele godine osigurati isporuku toplinske energije kojom se na uređaju za zagrijavanje ili na izlazu iz spremnika potrošne tople vode postiže temperatura potrošne tople vode 43 °C ± 3 °C.

(2) Ogrjevna sezona započinje razdobljem spremnosti za grijanje, tj. najranije od 15. rujna, a traje najkasnije do 15. svibnja naredne godine.

(3) Opskrba toplinskom energijom za grijanje započinje u ogrjevnoj sezoni na temelju odluke distributera toplinske energije u centralnim toplinskim sustavima, opskrbljivača toplinskom energijom u zatvorenim toplinskim sustavima kada se za to ostvare vremenski uvjeti.

(4) Isporuka toplinske energije za grijanje započinje u ogrjevnoj sezoni kada to pisanim putem od kupca toplinske energije zatraži ovlašteni predstavnik suvlasnika.

(5) Iznimno od odluke distributera toplinske energije isporuka toplinske energije može započeti i van ogrjevne sezone temeljem zahtjeva ovlaštenog predstavnika suvlasnika kupcu toplinske energije, ako za to postoje tehnički uvjeti. Kupac toplinske energije treba podnijeti pisani zahtjev prema distributeru koji isti može odobriti ili odbiti ovisno o kapacitetu i tehničkim mogućnostima distribucijske mreže te tehničkim mogućnostima obračunskog mjernog mjesta.

Članak 12.

(1) Kupac toplinske energije obavlja isporuku toplinske energije u dnevnom i u noćnom režimu rada.

(2) Kupac toplinske energije dužan je osigurati količinu toplinske energije kojom se u dnevnom režimu rada u razdoblju ogrjevne sezone postižu projektirane temperature zraka prostorija krajnjeg kupca prema tehničkim propisima.

(3) Dnevni režim rada iz stavka 2. ovoga članka traje od 6.00 do 22.00 sata.

(4) Noćni režim rada traje od 22.00 do 6.00 sati i u tom režimu rada kupac toplinske energije dužan je osigurati količinu toplinske energije kojom se u prostorijama krajnjeg kupca može postići prosječna temperatura viša od 15 °C ± 1 °C.

(5) Na pisani zahtjev ovlaštenog predstavnika suvlasnika kupac toplinske energije može izmijeniti režim rada, kao i temperaturu u režimu rada, ako za to postoje tehnički uvjeti.

Članak 13.

(1) Ako krajnji kupac putem ovlaštenog predstavnika suvlasnika podnese pisani prigovor na kvalitetu toplinske energije, kupac toplinske energije dužan je provesti mjerenja u roku od tri dana od dana primitka prigovora, a pisano izvješće o rezultatima mjerenja kvalitete toplinske energije dostaviti podnositelju prigovora u daljnjem roku od osam dana.

(2) Ako je prigovor na kvalitetu toplinske energije neosnovan, troškove mjerenja snosi podnositelj prigovora iz stavka 1. ovoga članka, a ako je prigovor osnovan troškove mjerenja snosi kupac toplinske energije.

(3) Ukoliko rezultati mjerenja pokažu da je prigovor na kvalitetu toplinske energije osnovan, kupac toplinske energije dužan je poduzeti odgovarajuće mjere za poboljšanje kvalitete toplinske energije.

Članak 14.

(1) Opskrbljivač toplinskom energijom u centralnom toplinskom sustavu formira račun za toplinsku energiju na temelju računa proizvođača toplinske energije, računa distributera toplinske energije i ugovorene naknade za opskrbu toplinskom energijom, te ga ispostavlja kupcu toplinske energije u skladu s ugovorom o opskrbi kupca toplinske energije, odnosno krajnjem kupcu u skladu s ugovorom o opskrbi toplinskom energijom, a ako se radi o krajnjem kupcu koji je fizička osoba, s datumom dospijeća u roku od 15 dana od dana izdavanja računa.

(2) Opskrbljivač toplinskom energijom iz stavka 1. ovoga članka dužan je na računu iskazati sve elemente konačne cijene toplinske energije, i to zasebno za proizvodnju toplinske energije, za distribuciju toplinske energije i za ugovorenu naknadu za opskrbu toplinskom energijom na temelju kojih se može izvršiti provjera računa.

(3) Opskrbljivač toplinskom energijom u zatvorenom toplinskom sustavu formira račun za toplinsku energiju na temelju potrošnje toplinske energije na obračunskom mjernom mjestu u toplinskoj podstanici, priključne snage, slobodno ugovorenih cijena i ugovorene naknade za opskrbu toplinskom energijom na temelju kojih se može izvršiti provjera računa, te ga ispostavlja kupcu toplinske energije u skladu s ugovorom o opskrbi kupca toplinske energije, odnosno krajnjem kupcu u skladu s ugovorom o opskrbi toplinskom energijom na temelju kojih se može izvršiti provjera računa.

Članak 15.

(1) Kupac toplinske energije formira račun za krajnjeg kupca koji se sastoji od individualnih troškova toplinske energije na temelju računa opskrbljivača toplinskom energijom iz članka 14. stavka 1. i 3. ovoga Pravilnika o općim uvjetima za isporuku, odluke o načinu raspodjele i obračunu troškova za isporučenu toplinsku energiju i obračunate naknade za poticanje učinkovitosti grijanja u skladu s ugovorom o potrošnji toplinske energije te Pravilnika o načinu raspodjele i obračunu troškova za isporučenu toplinsku energiju.

(2) Kupac toplinske energije formira račun za upravitelja zgrade koji se sastoji od zajedničkih troškova toplinske energije na temelju računa opskrbljivača iz članka 14. stavka 1. i 3. Pravilnika o općim uvjetima za isporuku, odluke o načinu raspodjele i obračunu troškova toplinske energije koji se plaćaju iz zajedničke pričuve suvlasnika zgrade/građevine te Pravilnika o načinu raspodjele i obračunu troškova za isporučenu toplinsku energiju.

(3) Upravitelj zgrade formira račun za krajnjeg kupca na temelju računa kupca toplinske energije radi naplate zajedničkih troškova toplinske energije.

(4) Ako kupac toplinske energije obavlja djelatnost kupca toplinske energije u centralnom toplinskom sustavu, datum dospijeća računa za krajnjeg kupca iz stavka 1. ovoga članka je 15 dana od dana izdavanja računa.

Članak 16.

(1) U samostalnom toplinskom sustavu kupac toplinske energije formira račun za krajnjeg kupca koji se sastoji od individualnih troškova toplinske energije na temelju slobodno ugovorene cijene toplinske energije i naknade za poticanje učinkovitosti grijanja, u skladu s ugovorom o potrošnji toplinske energije.

(2) U samostalnom toplinskom sustavu kupac toplinske energije formira račun za upravitelja zgrade koji se sastoji od zajedničkih troškova toplinske energije na temelju slobodno ugovorene cijene toplinske energije i naknade za obavljanje djelatnosti kupca toplinske energije, u skladu s ugovorom o potrošnji toplinske energije.

(3) Datum dospijeća računa za krajnjeg kupca iz stavka 1. ovoga članka je 15 dana od dana izdavanja računa.

Uvjeti osporavanja računa

Članak 17.

(1) Krajnji kupac, Upravitelj zgrade i Kupac toplinske energije može djelomično ili u cijelosti pisanim putem osporiti račun u roku od 15 dana od dana izdavanja, sukladno odredbama sklopljenog ugovora o potrošnji toplinske energije, a nesporni dio računa dužan je platiti u roku dospijeća.

(2) Prigovor iz stavka 1. ovoga članka podnosi se izdavatelju računa koji je dužan odgovoriti na prigovor u roku od 15 dana od dana primitka prigovora.

(3) Ako izdavatelj računa za toplinsku energiju prigovor iz stavka 2. ovoga članka smatra opravdanim, izdat će krajnjem kupcu ili upravitelju zgrade ili kupcu toplinske energije novi račun.

(4) Ako krajnji kupac, Upravitelj zgrade i Kupac toplinske energije ne zaprimi račun u propisanom roku dužan je o tome obavijestiti Kupca toplinske energije ili opskrbljivača toplinskom energijom koji mu je dužan bez odlaganja i bez naknade izdati presliku računa.

VIII. UVJETI OGRANIČENJA I OBUSTAVE ISPORUKE TOPLINSKE ENERGIJE

Članak 18.

(1) Kupca toplinske energije koji ne plaća dospjele novčane obveze za isporučenu toplinsku energiju opskrbljivač toplinskom energijom dužan je pisanim putem i bez naknade upozoriti da, u roku ne kraćem od 15 dana od dana dostavljanja upozorenja, podmiri svoje dospjele novčane obveze odnosno postigne sporazum o ispunjenju obveza, pod prijetnjom obustave toplinske energije.

(2) Ako kupac toplinske energije ne podmiri svoje dospjele novčane obveze u roku iz stavka 1. ovoga članka, odnosno u roku i na način određen sporazumom o ispunjenju obveza, opskrbljivač toplinskom energijom ima pravo u pisanom obliku zahtijevati od distributera toplinske energije obustavu opskrbe toplinskom energijom.

(3) Kad kupac toplinske energije kojemu je obustavljena opskrba toplinskom energijom podmiri svoje dospjele novčane obveze, opskrbljivač toplinskom energijom dužan je unutar 24 sata poduzeti mjere za nastavak opskrbe toplinskom energijom kupca toplinske energije te bez odgađanja podnijeti zahtjev distributeru toplinske energije za nastavak opskrbe toplinskom energijom.

(4) Distributer toplinske energije dužan je bez odgađanja postupiti po zahtjevu opskrbljivača toplinskom energijom iz stavka 3. ovoga članka i nastaviti opskrbu toplinskom energijom.

(5) Za vrijeme obustave opskrbe toplinskom energijom kupac toplinske energije dužan je plaćati sve troškove, osim troškova energije.

Članak 19.

(1) Krajnjeg kupca koji ne plati račun u roku dospijeća, kupac toplinske energije i upravitelj zgrade mogu pisanim putem opomenuti.

(2) Ako krajnji kupac ne plati dospjele novčane obveze ni nakon isteka roka iz opomene, kupac toplinske energije ima pravo obustaviti isporuku toplinske energije tom krajnjem kupcu, ukoliko za to postoje tehnički uvjeti.

(3) Ako krajnji kupac ne plati dospjele novčane obveze ni nakon isteka roka iz opomene, kupac toplinske energije i upravitelj zgrade imaju pravo pokrenuti ovrhu na dospjelim, a neplaćenim novčanim sredstvima.

(4) Za vrijeme obustave isporuke toplinske energije iz stavka 2. ovoga članka, krajnji kupac dužan je plaćati sve zajedničke troškove toplinske energije na računu upravitelja zgrade.

Članak 20.

(1) Kupac toplinske energije može privremeno, na pisani zahtjev ovlaštenog predstavnika suvlasnika, obustaviti isporuku toplinske energije krajnjim kupcima u ogrjevnoj sezoni u trajanju do četiri sata radi pregleda, ispitivanja i kontrolnog mjerenja.

(2) Sve radove koji traju duže od četiri sata, a ne radi se o hitnim intervencijama, kupac toplinske energije dužan je planirati izvan ogrjevne sezone.

IX. INVESTICIJE, REKONSTRUKCIJE I ODRŽAVANJE PROIZVODNIH POSTROJENJA I UNUTARNJIH INSTALACIJA

Članak 21.

(1) Investicije i rekonstrukcije proizvodnih postrojenja i unutarnjih instalacija ne mogu biti u sadržajnom obuhvatu ugovora o potrošnji toplinske energije, nego su predmet zasebnih ugovora.

(2) Održavanje proizvodnih postrojenja i unutarnjih instalacija koje se obavlja u okviru djelatnosti kupca toplinske energije uređuje se ugovorom o potrošnji toplinske energije.

X. PRISTUP MJERILIMA TOPLINSKE ENERGIJE I INSTALACIJAMA PRIKLJUČKA

Članak 22.

Kupac toplinske energije i ovlašteni predstavnik suvlasnika dužan je distributeru toplinske energije odnosno opskrbljivaču toplinskom energijom omogućiti nesmetan pristup obračunskom mjernom mjestu u toplinskoj podstanici i instalacijama priključka koje prolaze kroz zgradu/građevinu do toplinske podstanice.

XI. POSTUPAK KOD NEOVLAŠTENOG KORIŠTENJA TOPLINSKE ENERGIJE

Članak 23.

(1) Kupac toplinske energije i ovlašteni predstavnik suvlasnika kontroliraju i utvrđuju neovlašteno korištenje toplinske energije.

(2) Pod neovlaštenim korištenjem toplinske energije razumijevaju se sljedeći slučajevi:

– krajnji kupac troši toplinsku energiju mimo zasebnog mjerila toplinske energije ili uređaja za lokalnu razdiobu isporučene toplinske energije,

– zasebno mjerilo toplinske energije ili uređaj za lokalnu razdiobu isporučene toplinske energije onesposobljeno je za ispravan rad ili je sa zasebnog mjerila toplinske energije skinuta ili oštećena plomba,

– samovoljno priključenje na unutarnje instalacije.

(3) Postupak procjene neovlaštene potrošnje toplinske energije te obračun i naplata uređuju se ugovorom o potrošnji toplinske energije.

XII. POSTUPAK U SLUČAJU TEHNIČKIH I DRUGIH SMETNJI U OPSKRBI TOPLINSKOM ENERGIJOM I POSTUPAK KOD PRERASPODJELE TOPLINSKE ENERGIJE ZA KRAJNJEG KUPCA

Članak 24.

(1) U centralnom toplinskom sustavu, u slučaju prekida opskrbe toplinskom energijom zbog neispravnosti i kvarova na distribucijskoj mreži ili više sile, kada je procijenjeno trajanje prekida duže od četiri sata, distributer toplinske energije dužan je na prikladan način o tome obavijestiti opskrbljivača toplinskom energijom i kupca toplinske energije, a u slučaju da bez opskrbe toplinskom energijom ostane veći broj krajnjih kupaca, dužan je o procijenjenom trajanju prekida opskrbe toplinskom energijom obavijestiti krajnje kupce putem sredstava javnog priopćavanja.

(2) U zatvorenom toplinskom sustavu, u slučaju prekida opskrbe toplinskom energijom zbog neispravnosti i kvarova na vanjskim instalacijama ili više sile, kada je procijenjeno trajanje prekida duže od četiri sata, opskrbljivač toplinskom energijom dužan je o tome obavijestiti kupca toplinske energije, a u slučaju da bez opskrbe toplinskom energijom ostane veći broj krajnjih kupaca, dužan je o procijenjenom trajanju prekida opskrbe toplinskom energijom na prikladan način obavijestiti krajnje kupce.

Članak 25.

(1) Ovlašteni predstavnik suvlasnika na zajedničkom mjerilu toplinske energije može na temelju odluke većine suvlasnika zgrade/građevine koja se računa po suvlasničkim dijelovima od kupca toplinske energije pisanim putem zatražiti preraspodjelu količine isporučene toplinske energije za pojedinog krajnjeg kupca.

(2) Tehnički i svi drugi uvjeti za preraspodjelu količine isporučene toplinske energije uređuju se ugovorom o potrošnji toplinske energije.

XIII. POSTUPAK KOD ISKLJUČENJA CIJELE ZGRADE/GRAĐEVINE IZ TOPLINSKOG SUSTAVA

Članak 26.

(1) Isključenje cijele zgrade/građevine iz toplinskog sustava provodi se na način i prema postupku propisanim zakonom kojim se uređuje tržište toplinske energije.

(2) Isključenje zgrade/građevine iz toplinskog sustava dopušteno je uz ispunjavanje sljedećih uvjeta:

1. podnošenje zahtjeva za isključenje zgrade/građevine od strane ovlaštenog predstavnika suvlasnika na temelju prethodno postignute suglasnosti svih krajnjih kupaca na zajedničkom mjerilu toplinske energije, za izdvajanje svih samostalnih uporabnih cjelina unutar zgrade/građevine,

2. izrada glavnog projekta isključenja zgrade/građevine iz toplinskog sustava te ugradnja novog učinkovitijeg sustava grijanja i/ili pripreme potrošne tople vode koji je temeljen na obnovljivim izvorima energije od strane projektanta, odnosno ovlaštenog inženjera odgovarajuće struke, s izračunom potrošnje primarne energije za sustav grijanja i/ili pripreme potrošne tople vode i troškovno-optimalnom analizom usporedbe sadašnjeg sustava grijanja s tehničkim rješenjem znatno učinkovitijeg sustava temeljenog na obnovljivim izvorima energije, sukladno propisima kojima se uređuje gradnja,

3. izrada prikaza izvedivosti dostupnih visokoučinkovitih alternativnih sustava opskrbe energijom sukladno propisima iz područja gradnje,

4. pribavljene suglasnosti svih ovlaštenih predstavnika suvlasnika zgrada/građevina koje su priključene na zatvoreni toplinski sustav, u slučaju isključenja zgrade/građevine iz zatvorenog toplinskog sustava,

5. toplinski sustav iz kojeg se traži isključenje nije učinkovit toplinski sustav centraliziranog grijanja i hlađenja ili nema odobren plan iz članka 4. stavka 8. Zakona o tržištu toplinske energije.

(3) Zahtjev za isključenje zgrade/građevine iz centralnog toplinskog sustava podnosi se distributeru toplinske energije koji je dužan odlučiti o zahtjevu u roku od 30 dana od predaje urednog zahtjeva iz stavka 2. ovoga članka.

(4) Zahtjev za isključenje zgrade/građevine iz zatvorenog toplinskog sustava podnosi se opskrbljivaču toplinskom energijom koji je dužan odlučiti o zahtjevu u roku od 30 dana od predaje urednog zahtjeva iz stavka 2. ovoga članka.

(5) Trošak isključenja zgrade/građevine iz toplinskog sustava sukladno stavku 2. ovoga članka snosi zajednica suvlasnika.

(6) Strana nezadovoljna odlukama iz stavaka 3. i 4. ovoga članka može izjaviti prigovor Agenciji.

(7) Agencija je dužna poduzeti mjere iz svoje nadležnosti te bez odgode, a najkasnije u roku od 30 dana od dana izjavljivanja prigovora, obavijestiti nezadovoljnu stranu u pisanom obliku o mjerama koje je u povodu prigovora poduzela.

(8) Ako nezadovoljna strana nije zadovoljna poduzetim mjerama ili u propisanom roku nije obaviještena o poduzetim mjerama, može pokrenuti upravni spor.

XIV. MJERE ZAŠTITE KRAJNJIH KUPACA

Članak 27.

(1) Krajnji kupac ima pravo na pouzdanu i sigurnu opskrbu toplinskom energijom odnosno isporuku toplinske energije sve dok ispunjava obveze sukladno ugovoru o potrošnji toplinske energije.

(2) U slučaju tehničkih i drugih smetnji u opskrbi toplinskom energijom odnosno isporuci toplinske energije čiji uzrok nije u opsegu nadležnosti krajnjeg kupca, krajnji kupac ima pravo na otklanjanje tih smetnji.

(3) Smetnje iz stavka 2. ovoga članka dužan je otkloniti energetski subjekt odnosno kupac toplinske energije u najkraćem roku, a najduže u roku od 24 sata od zaprimljene obavijesti, osim u slučaju kada to objektivno, zbog prirode smetnji, nije moguće očekivati.

XV. POSTUPAK PROMJENE KUPCA TOPLINSKE ENERGIJE

Članak 28.

(1) Krajnji kupci imaju pravo na promjenu kupca toplinske energije na način i po postupku određenom odredbama Zakona o tržištu toplinske energije za odabir kupca toplinske energije.

(2) Sukladno ovlaštenju, ovlašteni predstavnik suvlasnika raskida ugovor o potrošnji toplinske energije s postojećim kupcem toplinske energije i sklapa ugovor o potrošnji toplinske energije s novim kupcem toplinske energije.

(3) Postupak promjene kupca toplinske energije provodi se na način da primjena novog ugovora o potrošnji toplinske energije započinje s prvim danom u mjesecu.

(4) Opskrbljivač toplinskom energijom i novi kupac toplinske energije sklapaju ugovor o opskrbi kupca toplinske energije, uvažavajući odredbu stavka 3. ovoga članka.

(5) Opskrbljivač toplinskom energijom dužan je najkasnije pet dana prije početka primjene ugovora o opskrbi kupca toplinske energije dostaviti podatke o nastalim promjenama distributeru toplinske energije radi ažuriranja centralnog popisa obračunskih mjernih mjesta.

(6) Postupak promjene kupca toplinske energije provodi se na način da se krajnjim kupcima ne smije prekinuti isporuka toplinske energije.

XVI. NAČIN INFORMIRANJA KRAJNJIH KUPACA O POTROŠNJI I TROŠKOVIMA TOPLINSKE ENERGIJE

Članak 29.

(1) Kupac toplinske energije dužan je u računu, odnosno prilogu računa ili u promocijskim materijalima koji se dostavljaju krajnjem kupcu, navesti barem jednom godišnje podatke o potrošnji toplinske energije na zajedničkom mjerilu toplinske energije radi poticanja i usmjeravanja krajnjeg kupca na učinkovito korištenje toplinske energije.

(2) Kupac toplinske energije dužan je na zahtjev ovlaštenog predstavnika suvlasnika dostaviti podatke o potrošnji toplinske energije za svakog krajnjeg kupca na zajedničkom mjerilu toplinske energije, u svrhu praćenja potrošnje toplinske energije ili utvrđivanja neovlaštenog korištenja toplinske energije.

XVII. OBVEZA KUPCA TOPLINSKE ENERGIJE DA OBAVIJESTI KRAJNJE KUPCE O SVAKOJ PROMIJENI KONAČNE CIJENE TOPLINSKE ENERGIJE

Članak 30.

(1) Kupac toplinske energije dužan je prije primjene nove cijene toplinske energije obavijestiti krajnje kupce i upravitelja zgrade o svakoj promjeni cijena/naknada/tarifa koje utvrđuju nadležna tijela i/ili energetski subjekti i /ili kupac toplinske energije, a koje ulaze u konačnu cijenu toplinske energije.

(2) Kupac toplinske energije dužan je na računu ili uz račun za krajnjeg kupca razvidno prikazati cijene i navesti podatke na temelju kojih krajnji kupac može izvršiti provjeru računa.

XVIII. PRAVO NA RASPOLAGANJE PODACIMA O POTROŠNJI, UKLJUČUJUĆI PRAVO I UVJETE PROSLJEĐIVANJA PODATAKA DRUGOM KUPCU TOPLINSKE ENERGIJE

Članak 31.

(1) Kupac toplinske energije dužan je dostavljati Agenciji podatke za potrebe vođenja registra kupaca toplinske energije, objavljenog na internetskoj stranici Agencije.

(2) Kupac toplinske energije dužan je obavijestiti Agenciju o svakoj promjeni podataka iz registra kupaca toplinske energije u roku od osam dana od dana nastale promjene.

(3) Kupac toplinske energije dužan je jednom godišnje do 31. ožujka dostaviti Agenciji podatke za potrebe vođenja evidencije kupaca toplinske energije.

(4) U slučaju promjene kupca toplinske energije, kupac toplinske energije dužan je novom kupcu toplinske energije predati svu raspoloživu tehničku i drugu dokumentaciju.

XIX. PRAVNA ZAŠTITA

Članak 32.

(1) Strana nezadovoljna postupanjem proizvođača toplinske energije ili distributera toplinske energije može podnijeti prigovor Agenciji u vezi s primjenom metodologije utvrđivanja iznosa tarifnih stavki za proizvodnju toplinske energije ili metodologije utvrđivanja iznosa tarifnih stavki za distribuciju toplinske energije.

(2) Agencija je dužna poduzeti mjere iz svoje nadležnosti te bez odgode, a najkasnije u roku od 30 dana od dana podnošenja prigovora, obavijestiti nezadovoljnu stranu u pisanom obliku o mjerama koje je u povodu prigovora poduzela.

(3) Ako nezadovoljna strana nije zadovoljna poduzetim mjerama ili u propisanom roku nije obaviještena o poduzetim mjerama može pokrenuti upravni spor protiv proizvođača toplinske energije ili distributera toplinske energije.

XX. NADZOR

Članak 33.

(1) Nadzor nad primjenom ovoga Pravilnika o općim uvjetima za isporuku provodi Agencija.

(2) Upravni nadzor nad provedbom ovoga Pravilnika o općim uvjetima za isporuku provodi Ministarstvo.

XXI. PRIJELAZNE I ZAVRŠNE ODREDBE

Članak 34.

Postupci započeti do stupanja na snagu ovoga Pravilnika o općim uvjetima za isporuku nastavit će se i dovršiti prema odredbama Općih uvjeta za isporuku toplinskom energijom (»Narodne novine«, broj 35/14 i 129/15).

Članak 35.

Danom stupanja na snagu ovoga Pravilnika o općim uvjetima za isporuku prestaju važiti Opći uvjeti za isporuku toplinskom energijom (»Narodne novine«, broj 35/14 i 129/15).

Članak 36.

Ovaj Pravilnik o općim uvjetima za isporuku stupa na snagu prvoga dana od dana objave u »Narodnim novinama«.

Klasa: 391-30/25-01/2
 Urbroj: 371-05-25-11
 Zagreb, 16. listopada 2025.

Predsjednik
 Upravnog vijeća
 doc. dr. sc. Nikola Vištica, v. r.